Σύλλογος Γονέων και Κηδεμόνων του 91ου Δημοτικού Σχολείου Αθηνών, Φιλολάου 163, Αθήνα, 91dimotiko@gmail.com

ΑΝΑΚΟΙΝΩΣΗ ΓΙΑ ΤΗ ΔΙΑΚΟΠΗ ΗΛΕΚΤΡΟΔΟΤΗΣΗΣ ΣΕ ΜΟΝΟΓΟΝΕΙΚΗ ΟΙΚΟΓΕΝΕΙΑ ΣΤΟ ΠΑΓΚΡΑΤΙ

Ο Σύλλογος Γονέων και Κηδεμόνων του 91ου Δημοτικού Σχολείου Αθηνών, σε συνέχεια της προσπάθειάς του για την αποκατάσταση της ηλεκτροδότησης σε μονογονεϊκή οικογένεια με τρία παιδιά, ενημερώνει πως, παρότι αντιπροσωπείες τόσο της Ένωσης όσο και του Συλλόγου Γονέων έχουν επισκεφτεί το υποκατάστημα της ΔΕΗ Αγίου Δημητρίου ήδη δύο φορές, η κατάσταση παραμένει αμετάβλητη.

Πιο συγκεκριμένα: η ΔΕΗ επιμένει ότι για να προβεί σε οποιαδήποτε ενέργεια (επανασύνδεση, ρύθμιση οφειλών,ένταξη στο κοινωνικό τιμολόγιο) πρέπει να καταβληθεί άμεσα το ποσό των 2,503 ευρώ και η υπόλοιπη οφειλή,ύψους 4,078 ευρώ, να ρυθμιστεί σε 24 δόσεις, ήτοι 170 ευρώ το μήνα. Και αυτό παρά το γεγονός ότι η ίδια η ΔΕΗ, σε σχετική ανακοίνωση που εξέδωσε στις 5/12/2020, είχε«ενθαρρύνει τον πελάτη να εξετάσει τη δυνατότητα ρύθμισης της οφειλής με βάση τις δυνατότητες που παρέχει τόσο η πάγια ρύθμιση, με μικρή προκαταβολή και πολλές δόσεις, όσο και οι διατάξεις του Κοινωνικού Οικιακού Τιμολογίου για τους ευάλωτους, εφόσον ο πελάτης ενταχθεί σε αυτό».

Καθίσταται πλέον πασίδηλο ότι η ΔΕΗ δεν έχει κανένα σκοπό να αποκλίνει από την άτεγκτη πολιτική της και να αποκαταστήσει την ηλεκτροδότηση. Είναι εξίσου φανερό ότι η συγκινητική κινητοποίηση γονέων και πολιτών έχει φτάσει τα όριά της. Από δω και πέρα η λύση δεν μπορεί παρά να είναι πολιτική και προς αυτή την κατεύθυνση απευθυνόμαστε σε κοινοβουλευτικά κόμματα, συνδικάτα, συλλόγους εκπαιδευτικώνκαι μαζικούς φορείς ζητώντας την,με κάθε τρόπο,συμβολή τους στην επίλυση του προβλήματος.

Ο Σύλλογος Γονέων και Κηδεμόνων του 91ου Δημοτικού Σχολείου Αθηνών